Karzai naredio raspuštanje privatnih zaštitarskih firmi
Karzai kaže da njihov rad nije dovoljno regulisan, dok se drugi plaše da će odsustvo privatnih zaštitara pojačati pritisak na NATO.
Uredba afganistanskog predsjednika Hamida Karzaia, kojom naredjuje raspuštanje privatnih zaštitarskih firmi dodatno je pokrenula pitanje sigurnosti u Afganistanu. Predsjednik Karzai kaže da rad privatnih zaštitarskih firmi nije dovoljno regulisan, i da neke od njih djeluju izvan afganistanskih zakona. Drugi se, medjutim, plaše da će se njihovim uklanjanjem pojačati pritisak na afganistanske snage sigurnosti, kao i na pripadnike NATO snaga. MPRI, privatna zaštitarska firma iz Virginije u Americi je jedna od preko 50 medjunarodnih i afganistanskih zaštitarskih kompanija koje brinu o sigurnosti zvaničnika, vojnika, i konvoja u Afganistanu. Ukoliko Karzaijeva naredba stupi na snagu ona će kao i druge privatne firme će prekinuti rad do kraja godine. Andy Bearpark je iz Britanskog udruženja privatnih zaštitara. On kaže da će, shodno naredbi, teret obuke afganistanske policije i vojske pasti na NATO snage koje se već bore sa pobunjenicima: "To će značiti da će vojnici biti sve više i više razvučeni jer je obuka bitan posao, a ne stvar izbora." Karzai je kritikovao privatne zaštitarske firme, ističući da se njima stvaraju paralelne snage sigurnosti. Ali James Carafano, ekspert za nacionalnu sigurnost u Fondaciji Heritage kaže da će njihovo uklanjanje ometati napore NATO snaga u borbi protiv pobunjenika. "Ukoliko prekinete rad 19 hiljada privatnih zaštitara, koji ne čuvaju samo vojsku, nego i State Department i nevladine organizacije, hoće li ti ljudi ostati nezaštićeni. Mislim da neće. I odakle će tih 19 hiljada ljudi doći? Naravno, doći će iz sastava NATO snaga", kaže Carafano. Uloga privatnih zaštitara u Iraku i Afgansitanu je izazvala kontroverze u Washingtonu. U junu je kongresni komitet sugerisao State Departmentu da je možda pomogao Talibanima unajmljujući lokalne zaštitare na osiguranju vojnih konvoja u Afganistanu. Te konvoje pobunjenici često napadaju. Lokalni zaštitari se sumnjiče da plaćaju pobunjenicima da im garantuju siguran prolaz u područja pod kontrolom Talibana. Posebnu zabrinutost izazvao je nedavni ugovor o angažiranju u Afganistanu podružnice kompanije, ranije poznate kao Blackwater Worldwide. Neki zaštitari iz te firme su optuženi za ubistvo 17 nenaoružanih iračkih civila u 2007. godini tokom obezbjedjenja američkih diplomata u Bagdadu. Američke Federalne optužbe su kasnije odbačene. James Carafano, medjutim, kaže da je većina zaštitara na dobrom glasu: "Niko ne želi novi Abu Ghraib, ili novi incident u Bagdadu. Prema tome, te kompanije su zainteresirane da izbjegnu incidente, jer ako imaju incidenata gube novac, a ako gube novac ostaju bez posla." Prema neovisnoj Komisiji za ugovorne kompanije tokom rata, u Afganistanu je početkom ove godine bilo blizu 24 hiljade privatnih zaštitara koji su radili za Sjedinjene Države, plus 18 hiljada u Iraku.